2015. gada 21. oktobrī Rīkojums Nr. 648

Rīgā (prot. Nr. 55  27. §)

Par atļauju Baibai Brokai savienot amatus

1. Ministru kabinets (Brīvības bulvārī 36, Rīgā, LV-1050), izskatot Baibas Brokas iesniegumu ar lūgumu atļaut savienot Rīgas ostas valdes locekļa amatu ar Latvijas Universitātes Rektora biroja vadītāja amatu, konstatēja:

1.1. likuma "Par interešu konflikta novēršanu valsts amatpersonu darbībā" (turpmāk – likums) 4. panta 2.3daļā ir noteikts, ka par valsts amatpersonām ir uzskatāmas arī personas, kuras ieņem ostas valdes locekļa amatu;

1.2. saskaņā ar likuma 7. panta 5.1daļu likuma 4. panta 2.3daļā minētajām amatpersonām, kurām šajā pantā nav noteikti īpaši amatu savienošanas nosacījumi, ir atļauts savienot valsts amatpersonas amatu tikai ar:

1.2.1. amatu, kuru tās ieņem saskaņā ar likumu, Ministru kabineta noteikumiem un rīkojumiem;

1.2.2. amatu biedrībā vai nodibinājumā, politiskajā partijā, politisko partiju apvienībā vai reliģiskajā organizācijā;

1.2.3. pedagoga, zinātnieka, ārsta, profesionāla sportista un radošo darbu;

1.2.4. citu amatu, uzņēmuma līguma vai pilnvarojuma izpildi, ja to savienošana nerada interešu konfliktu un ir saņemta tās valsts amatpersonas vai koleģiālās institūcijas rakstveida atļauja, kura attiecīgo personu iecēlusi, ievēlējusi vai apstiprinājusi amatā;

1.3. B. Broka pieņemta Latvijas Universitātes Rektora biroja vadītāja amatā no 2015. gada 1. septembra (2015. gada 28. augusta darba līgums   
Nr. 69-DL/960);

1.4. saskaņā ar likuma 8.1panta trešo daļu valsts amatpersona, kura vēlas savienot valsts amatpersonas amatu ar citu amatu (uzņēmuma līguma vai pilnvarojuma pildīšanu) un šāda amatu savienošana ir pieļaujama, saņemot likuma 7. panta 5.1daļas 4. punktā minētās amatpersonas (institūcijas) rakstveida atļauju, pirms amatu savienošanas (uzņēmuma līguma noslēgšanas vai pilnvarojuma uzņemšanās) uzsākšanas rakstveidā iesniedz minētajai amatpersonai (institūcijai) lūgumu atļaut savienot valsts amatpersonas amatu ar citu amatu;

1.5. Ministru kabinets ir institūcija, kas saskaņā ar likuma 7. panta 5.1daļas 4. punktu ir kompetenta sniegt atļauju savienot Rīgas ostas valdes locekļa amatu ar Latvijas Universitātes Rektora biroja vadītāja amatu;

1.6. saskaņā ar Rīgas brīvostas likuma 2. pantu Rīgas brīvosta ir izveidota, lai veicinātu Latvijas līdzdalību starptautiskajā tirdzniecībā, investīciju piesaisti, ražošanas un pakalpojumu attīstību, kā arī jaunu darba vietu radīšanu. Rīgas ostas valdes locekļa pienākumi ir noteikti Likuma par ostām 7. pantā un Ministru kabineta 2012. gada 29. maija noteikumu Nr. 378 "Rīgas brīvostas pārvaldes nolikums" 33. punktā;

1.7. Latvijas Universitātes Rektora biroja vadītāja amata pienākumi ir saistīti ar Latvijas Universitātes zinātniski akadēmiskās attīstības programmas izpildes stratēģisko uzraudzību, studentu skaita pieauguma nodrošināšanu sadarbībā ar visām Latvijas Universitātes fakultātēm, Latvijas Universitātes infrastruktūras attīstības plāna izstrādi un izpildes kontroli, Latvijas Universitātes Kvalitātes un audita nodaļas uzraudzību;

1.8. saskaņā ar Latvijas Universitātes Satversmes (apstiprināta ar likumu "Par Latvijas Universitātes Satversmi") 1.2. un 2.2. apakšpunktu Latvijas Universitāte ir valsts dibināta atvasināta publiska persona, kuras uzdevums ir nodrošināt iespēju iegūt akadēmisko un profesionālo augstāko izglītību, veikt fundamentālus un lietišķus pētījumus humanitārajās, dabas, tehniskajās un sociālajās zinātnēs, kā arī organizēt atbilstošu tālākizglītību un interešu izglītību. Savukārt likuma 1. panta 8. punkts nosaka, ka publiskas personas institūcija ir publiskas personas iestāde (tās struktūrvienība) vai publiskas personas kapitālsabiedrība. Tādējādi Latvijas Universitāte ir uzskatāma par valsts iestādi likuma "Par interešu konflikta novēršanu valsts amatpersonu darbībā" izpratnē.

2. Izvērtējot Likuma par ostām 7. pantā, [Rīgas brīvostas likuma](http://likumi.lv/doc.php?id=41737) 2. pantā un Ministru kabineta 2012. gada 29. maija noteikumu Nr. 378 "[Rīgas brīvostas pārvaldes nolikums](http://likumi.lv/doc.php?id=249324)" 33. punktā minētās Rīgas ostas valdes funkcijas kopsakarā ar B. Brokas Latvijas Universitātes Rektora biroja vadītāja pienākumiem, secināms, ka Rīgas ostas valdes locekļa amata savienošana ar Latvijas Universitātes Rektora biroja vadītāja amatu pati par sevi interešu konfliktu nerada, kā arī nav pretrunā ar valsts amatpersonai saistošām ētikas normām un nekaitēs valsts amatpersonas tiešo pienākumu pildīšanai.

3. Atbilstoši likuma vispārīgajam regulējumam amatpersona pati ir atbildīga par interešu konflikta nepieļaušanu un valsts amatpersonas ētikas normu ievērošanu, tāpēc, neraugoties uz kompetentās institūcijas doto atļauju savienot amatus, B. Brokai ir pienākums jebkurā brīdī izvērtēt interešu konflikta iespējamību un rīcības atbilstību amatpersonas ētikas normām, ja, pildot Rīgas ostas valdes locekļa amatu vai Latvijas Universitātes Rektora biroja vadītāja amatu, pastāv iespēja, ka B. Broka var nonākt interešu konflikta situācijā.

4. Ievērojot minēto un pamatojoties uz likuma 8.1panta piekto daļu, Ministru kabinets nolemj atļaut B. Brokai savienot Rīgas ostas valdes locekļa amatu ar Latvijas Universitātes Rektora biroja vadītāja amatu.

5. Šo rīkojumu saskaņā ar [Administratīvā procesa likuma](http://likumi.lv/doc.php?id=55567) 76. panta otro daļu un 189. panta pirmo daļu var pārsūdzēt Administratīvajā rajona tiesā mēneša laikā no šā rīkojuma publicēšanas oficiālajā izdevumā "Latvijas Vēstnesis", iesniedzot pieteikumu attiecīgajā tiesu namā pēc deklarētās dzīvesvietas vai nekustamā īpašuma atrašanās vietas adreses.

Ministru prezidente Laimdota Straujuma

Vides aizsardzības un

reģionālās attīstības ministra vietā –

iekšlietu ministrs Rihards Kozlovskis